DA Den Europæiske Unions Tidende CE 84/429

(2004/C 84 E/0500)

SKRIFTLIG FORESPØRGSEL E-0565/04

af Martin Callanan (PPE-DE) til Kommissionen

(26. februar 2004)

Om: Uddybelse af anvendelsesområdet for direktivet om fritidsfartøjer

Direktivet om fritidsfartøjer (94/25/EF (1)) er baseret på principperne for den »nye metode« vedrørende CE-mærkning.

I Kommissionens »Vejledning i anvendelsen af de direktiver, der er udarbejdet på grundlag af den nye metode og den globale metode« anføres det i afsnit 2: »Anvendelsesområdet for direktiver efter den nye metode« — »Produkter, der har undergået større ændringer, som tager sigte på at ændre dets oprindelige brugsegenskaber, formål eller type, efter at det er taget i brug, vil kunne betragtes som et nyt produkt«.

I Kommissionens dokument med titlen »Recreational Craft Directive and Comments to the Directive Combined« henvises der i artikel 4, stk. 5 (viii), Resumé af anvendelsen af direktivet efter den 16. juni 1998, til både, der allerede er i EØS, og som ændres til fritidsfartøjer, når de tidligere blev anvendt til et andet formål, f.eks. forsøgsfartøjer, kaproningsbåde, erhvervsmæssige fartøjer. I dette afsnit anføres det imidlertid endvidere, at direktivet ikke indeholder nogen tilbagevirkende bestemmelser, og at eksisterende både, som er taget i brug i EØS, ligger uden for direktivets anvendelsesområde, uanset oprindelse.

Vil Kommissionen nu træffe afgørelse om, hvorvidt et tidligere erhvervsmæssigt fartøj, som i fremtiden skal anvendes som fritidsfartøj, skal være CE-mærket i henhold til direktivet om fritidsfartøjer, selv om der er ikke er foretaget fysiske ændringer på fartøjet? Betyder det noget, at det tidligere erhvervsmæssige fartøj blev bygget, før direktiv 94/25/EF trådte i kraft?

Det ville være vanskeligt at CE-mærke et tidligere erhvervsmæssigt fartøj, fordi CE-mærkning af et tidligere erhvervsmæssigt fartøj ville skulle foregå efter konstruktionsfasen. Vil Kommissionen angive, hvordan dette skal opnås på nuværende tidspunkt?

Svar afgivet på Kommissionens vegne af Erkki Liikanen

(30. marts 2004)

I Kommissionens »vejledning i anvendelsen af de direktiver, der er udarbejdet på grundlag af den nye metode og den globale metode« og i Kommissionens dokument »Recreational Craft Directive and Comments to the Directive combined«, som det ærede medlem henviser til, omtales i begge dokumenters indledning, at indholdet ikke er juridisk bindende; kun direktivet har retskraft. Den uddybelse, disse vejledninger giver, bør og kan derfor ikke betragtes som en afgørelse fra Kommissionen om direktivets anvendelsesområde.

I artikel 1, stk. 1, i Europa-Parlamentets og Rådets direktiv 94/25/EF af 16. juni 1994 om indbyrdes tilnærmelse af medlemsstaternes love og administrative bestemmelser om fritidsfartøjer er det fastlagt, at direktivet finder anvendelse på fritidsfartøjer, og i artikel 1, stk. 2, i direktivet defineres fritidsfartøjer som: »alle typer fartøjer (…) med en skroglængde på mellem 2,5 m og 24m (…) til sports- og fritidsformål«. Det fremgår af disse bestemmelser, at alle tidligere erhvervsfartøjer, som markedsføres og/eller tages i brug til fritidsformål, falder ind under direktivets anvendelsesområde, uanset om der er foretaget fysiske ændringer af dette fartøj med henblik herpå.

Det forhold, at et tidligere erhvervsfartøj er blevet bygget, inden direktivet trådte i kraft, skaber ikke en ny situation; kun datoen for fartøjets markedsføring og/eller tagen i brug til fritidsformål er relevant for, om denne båd skal opfylde kravene i direktivet eller ej.

På baggrund af ovennævnte bestemmelser i direktivets artikel 1 bør erklæringen i anden udgave af Kommissionens dokument »Recreational Craft Directive and Comments to the Directive Combined« i bemærkningerne til artikel 4, stk. 5, punkt viii) — nemlig at direktivets krav finder anvendelse på fartøjer, som allerede befinder sig i EØS, og som ændres til fritidsfartøjer efter tidligere at være blevet anvendt til andre formål (f.eks. til forsøgsfartøjer, fartøjer til konkurrencesejlads, tidligere erhvervsfartøjer) — derfor læses som en supplerende uddybelse af direktivets anvendelsesområde og ikke som en udvidelse heraf.

Endvidere bør den bemærkning, som det ærede medlem henviser til, nemlig at: »direktivet ikke indeholder nogen tilbagevirkende bestemmelser, og at eksisterende både, som er taget i brug i EØS, ligger uden for direktivets anvendelsesområde, uanset oprindelse«, opfattes som omhandlende eksisterende fritidsfartøjer. Følgelig kan det forhold, at der ikke er bestemmelser med tilbagevirkende kraft, ikke påberåbes i forbindelse med eksisterende tidligere erhvervsfartøjer, hvis oprindelige anvendelsesområde ændres til fritidsformål efter ikrafttrædelsesdatoen for direktivets anvendelse.

Certificering efter konstruktionsfasen dækkes ikke eksplicit af den nuværende anvendte version af direktivet om fritidsfartøjer (dvs. direktiv 94/25/EF). Men en vurdering efter konstruktionsfasen sikres i øjeblikket ved hjælp af en fælles fremgangsmåde, som er aftalt mellem bemyndigede organer, og som er fastlagt i kapitel 1 i retningslinjer for »Recreational Craft Sectoral Group«. Fra 1. januar 2005 vil vurderinger efter konstruktionsfasen dækkes af direktivet med ikrafttrædelsen af de ændrede bestemmelser i artikel 8a, som er blevet indført med Europa-Parlamentets og Rådets direktiv 2003/44/EF af 16. juni 2003 om ændring af direktiv 94/25/EF (2).

(1) EFT L 164 af 30.6.1994, s. 15.

(2) EUT L 214 af 26.8.2003.